[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 24.6.2009

KOM(2009) 294 endelig

2009/0090 (CNS)

Forslag til

RÅDETS AFGØRELSE

om overdragelse af opgaver vedrørende den operationelle forvaltning af SIS II og VIS inden for rammerne af afsnit VI i EU-traktaten til det agentur, som er oprettet ved forordning XX

{KOM(2009) 292 endelig}{KOM(2009) 293 endelig}

BEGRUNDELSE

BAGGRUNDEN FOR FORSLAGET

Begrundelse og formål

Formålet med dette forslag til Rådets afgørelse er at overdrage en række forvaltningsmyndighedsopgaver vedrørende den operationelle forvaltning af anden generation af Schengeninformationssystemet (SIS II) og visuminformationssystemet (VIS) inden for rammerne af afsnit VI i EU-traktaten til det agentur, som er oprettet ved forordning XX.

Dette forslag til Rådets afgørelse og Europa-Parlamentets og Rådets forordning XX om oprettelse af et agentur for den operationelle forvaltning af store it-systemer inden for området frihed, sikkerhed og retfærdighed udgør tilsammen en lovgivningspakke.

Ifølge Rådets afgørelse 2007/533/RIA af 12. juni 2007 om oprettelse, drift og brug af anden generation af Schengeninformationssystemet (SIS II)[1] har Kommissionen ansvaret for den operationelle forvaltning af det centrale SIS II og dele af kommunikationsinfrastrukturen i overgangsperioden. Ifølge Europa-Parlamentets og Rådets forordning (EF) nr. 767/2008 om visuminformationssystemet (VIS) og udveksling af oplysninger mellem medlemsstaterne om visa til kortvarigt ophold (VIS-forordningen) har Kommissionen ansvaret for den operationelle forvaltning af det centrale VIS, de nationale grænseflader og dele af kommunikationsinfrastrukturen i en overgangsperiode.

For at finde frem til den bedste løsning for den langsigtede operationelle forvaltning af SIS II, VIS og Eurodac har Kommissionen gennemført en konsekvensanalyse[2]. I de fælles erklæringer, som ledsagede retsakterne om SIS II og VIS[3], opfordrede Rådet og Europa-Parlamentet Kommissionen til på grundlag af en konsekvensanalyse, der indeholder en grundig analyse af alternativerne set fra et finansielt, oprationelt og organisatorisk synspunkt, at forelægge de forslag til lovgivning, der er nødvendige for at pålægge et agentur den langsigtede operationelle forvaltning af SIS II og VIS. En analyse af de forskellige løsninger viste, at et nyt reguleringsagentur bedst ville kunne varetage en "forvaltningsmyndigheds" opgaver i forbindelse med disse systemer på lang sigt.

SIS II er et instrument under søjle 1, som er oprettet på grundlag af afsnit IV i EF-traktaten. Derudover blev Rådets afgørelse 2007/533/RIA vedtaget på grundlag af afsnit VI i EU-traktaten. Denne afgørelse indeholder en henvisning til forvaltningsmyndigheden i forbindelse med operationel forvaltning og evaluering. Der kræves derfor en retsakt for agenturet under søjle 3 for at dække disse opgaver.

VIS er et instrument under søjle 1, som er oprettet på grundlag af afsnit IV i EF-traktaten. Derudover blev Rådets afgørelse 2008/633/RIA om adgang til søgning i VIS for de udpegede myndigheder i medlemsstaterne og for Europol med henblik på forebyggelse, afsløring og efterforskning af terrorhandlinger og andre alvorlige strafbare handlinger vedtaget på grundlag af afsnit VI i EU-traktaten. Denne afgørelse pålægger den forvaltningsmyndighed, som er nævnt i VIS-forordningen, visse opgaver vedrørende overvågning og evaluering. Der kræves derfor en retsakt under søjle 3 for at overdrage de opgaver, som er nævnt i Rådets afgørelse 2008/633/RIA, til agenturet.

Generel baggrund

I henhold til artikel 61 i traktaten om oprettelse af Det Europæiske Fællesskab (i det følgende benævnt "EF-traktaten") skal der vedtages foranstaltninger, der skal sikre fri bevægelighed for personer i overensstemmelse med artikel 14 i EF-traktaten, og i forbindelse hermed direkte tilknyttede ledsageforanstaltninger vedrørende kontrol ved de ydre grænser, asyl og indvandring samt foranstaltninger med henblik på at forebygge og bekæmpe kriminalitet.

I forbindelse hermed blev Schengeninformationssystemet (SIS II) oprettet på grundlag af Schengenkonventionen[4] med henblik på at styrke samarbejdet mellem told- og politimyndighederne for at bevare den offentlige orden og sikkerhed, herunder også statens sikkerhed. Det er et instrument, som skal kompensere for afskaffelsen af kontrollen ved de indre grænser mellem de deltagende lande ved at øge sikkerheden ved EU's ydre grænser. Anden generation af Schengeninformationssystemet (SIS II) skal afløse første generation af SIS, som blev taget i brug i 1995.

Visuminformationssystemet (VIS) blev oprettet som et system til udveksling af visumoplysninger mellem medlemsstaterne. Som anført i VIS-forordningen vil VIS gøre det muligt for konsulater og andre kompetente myndigheder i medlemsstaterne at udveksle visumoplysninger med henblik på at bistå med identifikationen af tredjelandsstatsborgere, lette visumansøgningsprocedurerne, forebygge "visumshopping", lette bekæmpelsen af svig, lette kontrollen ved de ydre grænseovergangssteder og inden for medlemsstaterne, lette anvendelsen af Dublinforordningen og bidrage til forebyggelsen af trusler mod de enkelte medlemsstaters indre sikkerhed. De nationale systemer, som vil blive forbundet med VIS, vil blive udviklet og/eller tilpasset og drevet af de enkelte medlemsstater.

Rådets afgørelse 2008/633/RIA supplerer VIS-forordningen med hensyn til adgang til søgning i VIS for de udpegede myndigheder i medlemsstaterne og for Europol med henblik på forebyggelse, afsløring og efterforskning af terrorhandlinger og andre alvorlige strafbare handlinger.

Gældende bestemmelser på det område, som forslaget vedrører

- Rådets forordning (EF) nr. 2424/2001 af 6. december 2001 om udviklingen af anden generation af Schengeninformationssystemet (SIS II)[5]

- Rådets afgørelse 2001/886/RIA af 6. december 2001 om udviklingen af anden generation af Schengeninformationssystemet (SIS II)[6]

- Europa-Parlamentets og Rådets forordning (EF) nr. 1987/2006 af 20. december 2006 om oprettelse, drift og brug af anden generation af Schengeninformationssystemet (SIS II)[7]

- Europa-Parlamentets og Rådets forordning (EF) nr. 1986/2006 af 20. december 2006 om adgang til anden generation af Schengeninformationssystemet (SIS II) for de tjenester i medlemsstaterne, der har ansvaret for udstedelse af registreringsattester for motorkøretøjer[8]

- Rådets afgørelse 2007/533/RIA af 12. juni 2007 om oprettelse, drift og brug af anden generation af Schengeninformationssystemet (SIS II)[9]

- Kommissionens beslutning 2007/170/EF og Kommissionens afgørelse 2007/171/EF af 16. marts 2007 om fastsættelse af netværkskravene til Schengen II-informationssystemet[10]

- Rådets forordning (EF) nr. 189/2008 af 18. februar 2008 om testning af anden generation af Schengeninformationssystemet (SIS II)[11]

- Rådets afgørelse 2008/173/RIA af 18. februar 2008 om testning af anden generation af Schengeninformationssystemet (SIS II)[12]

- Kommissionens beslutning 2008/333/EF og Kommissionens afgørelse 334/2008/RIA af 4. marts 2008 om vedtagelse af Sirene-håndbogen og andre gennemførelsesforanstaltninger i forbindelse med anden generation af Schengeninformationssystemet (SIS II)[13]

- Rådets forordning (EF) nr. 1104/2008 af 24. oktober 2008 om overgang fra Schengeninformationssystemet (SIS 1+) til anden generation af Schengeninformationssystemet (SIS II)[14]

- Rådets afgørelse 2008/839/RIA af 24. oktober 2008 om overgang fra Schengeninformationssystemet (SIS 1+) til anden generation af Schengeninformationssystemet (SIS II)[15]

- Rådets beslutning 2004/512/EF af 8. juni 2004 om indførelse af visuminformationssystemet (VIS)[16]

- Kommissionens beslutning 2006/752/EF af 3. november 2006 om placeringen af visuminformationssystemet i udviklingsfasen[17]

- Kommissionens beslutning 2006/648/EF af 22. september 2006 om tekniske specifikationer for standarderne for biometriske identifikatorer i forbindelse med udviklingen af visuminformationssystemet[18]

- Kommissionens beslutning 2008/602/EF af 17. juni 2008 om fastlæggelse af den fysiske arkitektur for og kravene til de nationale grænseflader og kommunikationsinfrastrukturen mellem det centrale VIS og de nationale grænseflader i udviklingsfasen[19]

- Europa-Parlamentets og Rådets forordning (EF) nr. 767/2008 af 9. juli 2008 om visuminformationssystemet (VIS) og udveksling af oplysninger mellem medlemsstaterne om visa til kortvarigt ophold (VIS-forordningen)[20]

- Rådets afgørelse 2008/633/RIA af 23. juni 2008 om adgang til søgning i visuminformationssystemet (VIS) for de udpegede myndigheder i medlemsstaterne og for Europol med henblik på forebyggelse, afsløring og efterforskning af terrorhandlinger og andre alvorlige strafbare handlinger[21].

Overensstemmelse med andre EU-politikker og -mål

Forslaget er i overensstemmelse med de eksisterende EU-politikker og -mål, særlig målet om at skabe et område med frihed, sikkerhed og retfærdighed.

HØRING AF INTERESSEREDE PARTER OG KONSEKVENSANALYSE

Ekspertbistand, høring af interesserede parter

Konsekvensanalysen er baseret på en forberedende undersøgelse, som blev foretaget af en ekstern kontrahent[22]. Der blev som led i undersøgelsen foretaget 27 interviews, som omfattede repræsentanter for EU-medlemsstaterne, Norge, Europa-Parlamentet, Kommissionen, Den Europæiske Tilsynsførende for Databeskyttelse, Den Fælles Tilsynsmyndighed for Schengen, Det Europæiske Miljøagentur, Det Europæiske Agentur for Forvaltning af det Operative Samarbejde ved de Ydre Grænser (FRONTEX), Europol, C.SIS-lokaliteten i Strasbourg, som er ansvarlig for den operationelle forvaltning af SIS 1+, og eksperter fra sektoren. Desuden blev der oprettet en tværtjenstlig styringsgruppe bestående af de relevante generaldirektorater i Kommissionen for at støtte arbejdet med konsekvensanalysen.

Konsekvensanalyse

Efter en første gennemgang blev der udvalgt fem mulige løsninger for den langsigtede operationelle forvaltning af SIS II, VIS og Eurodac, og disse løsninger blev analyseret yderligere.

- Løsning 1 – Udgangssituationen: Den løsning for den operationelle forvaltning af SIS II og VIS, som anvendes i overgangsperioden (Kommissionen overlader de operationelle forvaltningsopgaver til medlemsstaternes myndigheder), videreføres som en permanent løsning. På nuværende tidspunkt forvaltes Eurodac af Kommissionen, og denne løsning fastholdes også.

- Løsning 2 – Udgangssituationen+, hvor Kommissionen overlader de operationelle forvaltningsopgaver i forbindelse med SIS II, VIS og Eurodac til medlemsstaternes myndigheder.

- Løsning 3 – Et nyt reguleringsagentur, som påtager sig ansvaret for den langsigtede operationelle forvaltning af SIS II, VIS og Eurodac.

- Løsning 4 – FRONTEX forvalter alle tre systemer, hvilket medfører ændringer i både dets basisretsakt og dets operationelle forvaltningsstruktur.

- Løsning 5 – Europol forvalter SIS II, mens Kommissionen forvalter VIS og Eurodac. Denne løsning blev overvejet, mens forhandlingerne om omdannelse af den nuværende Europol-konvention til en fællesskabsretsakt stadig var i gang.

En sammenlignende analyse viste, at den bedste løsning var et nyt reguleringsagentur, som sigter mod at skabe en fælles forvaltningsstruktur for SIS II, VIS og Eurodac.

FORSLAGETS RETLIGE ASPEKTER

Resumé af forslaget

Formålet med dette forslag til Rådets afgørelse er at overdrage opgaver vedrørende den operationelle forvaltning af anden generation af Schengeninformationssystemet (SIS II) og visuminformationssystemet (VIS) inden for rammerne af afsnit VI i EU-traktaten til det agentur, som er oprettet ved forordning XX.

Det forhold, at et agentur får pålagt den operationelle forvaltning af store it-systemer inden for området frihed, sikkerhed og retfærdighed, berører ikke de specifikke regler vedrørende formålet, adgangsret, sikkerhedsforanstaltninger og yderligere databeskyttelseskrav, som finder anvendelse på de pågældende systemer.

Retsgrundlag

For så vidt angår SIS II følger retsgrundlaget for dette forslag til Rådets afgørelse retsgrundlaget for Rådets afgørelse 2007/533/RIA, dvs. artikel 30, stk. 1, litra a), og artikel 34, stk. 2, litra c), i EU-traktaten. For så vidt angår VIS følger retsgrundlaget for dette forslag retsgrundlaget for Rådets afgørelse 2008/633/RIA, dvs. artikel 30, stk. 1, litra b), og artikel 34, stk. 2, litra c), i EU-traktaten. Da forvaltningsmyndighedens overvågnings- og evalueringsopgaver, som er fastsat i artikel 17 i Rådets afgørelse 2008/633/RIA, hænger uløseligt sammen med dens hovedtema, nemlig udveksling af oplysninger, er det det samme retsgrundlag, som anvendes.

Variabel geometri

Dette forslag til Rådets afgørelse har hjemmel i afsnit VI i EU-traktaten og udgør en udvikling af Schengenreglerne. Der skal tages højde for følgende konsekvenser i relation til de forskellige protokoller og associeringsaftaler.

Det Forenede Kongerige og Irland:

I det omfang dette forslag finder anvendelse på VIS, udgør det en udvikling af bestemmelser i Schengenreglerne, som Det Forenede Kongerige og Irland ikke deltager i, jf. Rådets afgørelse 2000/365/EF af 29. maj 2000 om anmodningen fra Det Forenede Kongerige Storbritannien og Nordirland om at deltage i visse bestemmelser i Schengenreglerne og Rådets afgørelse 2002/192/EF af 28. februar 2002 om anmodningen fra Irland om at deltage i visse bestemmelser i Schengenreglerne. Det Forenede Kongerige og Irland deltager derfor ikke i vedtagelsen af afgørelsen, som ikke er bindende for og ikke finder anvendelse i Det Forenede Kongerige og Irland, i det omfang dens foranstaltninger udvikler bestemmelser i Schengenreglerne, for så vidt som de vedrører VIS.

Det Forenede Kongerige og Irland vil imidlertid deltage i denne afgørelse, for så vidt som dens bestemmelser vedrører SIS II, jf. Rådets afgørelse 2000/365/EF af 29. maj 2000 om anmodningen fra Det Forenede Kongerige og Nordirland om at deltage i visse bestemmelser i Schengenreglerne og Rådets afgørelse 2002/192/EF af 28. februar 2002 om anmodningen fra Irland om at deltage i visse bestemmelser i Schengenreglerne.

Norge og Island:

For så vidt angår Norge og Island udgør dette forslag en udvikling af bestemmelser i Schengenreglerne, jf. aftalen indgået mellem Rådet for Den Europæiske Union og Republikken Island og Kongeriget Norge om disse to staters associering i gennemførelsen, anvendelsen og udviklingen af Schengenreglerne[23].

Schweiz:

For så vidt angår Schweiz udgør dette forslag en udvikling af bestemmelser i Schengenreglerne, jf. aftalen mellem Den Europæiske Union, Det Europæiske Fællesskab og Det Schweiziske Forbund om Det Schweiziske Forbunds associering i gennemførelsen, anvendelsen og udviklingen af Schengenreglerne[24].

Liechtenstein:

For så vidt angår Liechtenstein udgør dette forslag en udvikling af bestemmelser i Schengenreglerne, jf. protokollen mellem Den Europæiske Union, Det Europæiske Fællesskab, Det Schweiziske Forbund og Fyrstendømmet Liechtenstein om Fyrstendømmet Liechtensteins tiltrædelse af aftalen mellem Den Europæiske Union, Det Europæiske Fællesskab og Det Schweiziske Forbund om Det Schweiziske Forbunds associering i gennemførelsen, anvendelsen og udviklingen af Schengenreglerne[25].

Subsidiaritetsprincippet

Forslaget overholder subsidiaritetsprincippet, da formålet med den påtænkte handling, overdragelsen af den operationelle forvaltning af det centrale SIS II, det centrale VIS og de nationale grænseflader samt dele af kommunikationsinfrastrukturen til et agentur, ikke kan opfyldes af medlemsstaterne hver for sig.

Proportionalitetsprincippet

Dette forslag går ikke ud over, hvad der er nødvendigt for at nå dets mål. Det er i overensstemmelse med proportionalitetsprincippet, fordi agenturets aktiviteter begrænses til det minimum, som er nødvendigt for, at det kan opfylde de opgaver, som er fastsat for forvaltningsmyndigheden. Forvaltningsmyndighedens aktiviteter, herunder de opgaver, som er omfattet af dette forslag, er begrænset til den operationelle forvaltning af det centrale SIS II, det centrale VIS og de nationale grænseflader samt dele af kommunikationsinfrastrukturen, mens medlemsstaterne er ansvarlige for deres nationale systemer.

Reguleringsmiddel/-form

En afgørelse truffet af Rådet på grundlag af artikel 30, stk. 1, litra a) og b), og artikel 34, stk. 2, litra c), i EU-traktaten er det mest hensigtsmæssige instrument for den påtænkte handling. Brugen af en afgørelse er begrundet i behovet for at anvende fælles regler.

BUDGETMÆSSIGE KONSEKVENSER

Agenturet vil blive finansieret over Den Europæiske Unions almindelige budget. En fælles finansieringsoversigt er vedlagt forordning XX.

YDERLIGERE OPLYSNINGER

Forenkling

Med forslaget foretages der en forenkling af lovgivningen, da der oprettes en fælles forvaltningsstruktur for flere it-systemer inden for området frihed, sikkerhed og retfærdighed.

Evaluering

Bestemmelserne om evalueringsmekanismerne for agenturet findes i forordning XX.

2009/0090 (CNS)

Forslag til

RÅDETS AFGØRELSE

om overdragelse af opgaver vedrørende den operationelle forvaltning af SIS II og VIS inden for rammerne af afsnit VI i EU-traktaten til det agentur, som er oprettet ved forordning XX

RÅDET FOR DEN EUROPÆISKE UNION HAR —

under henvisning til traktaten om Den Europæiske Union, særlig artikel 30, stk. 1, litra a) og b), og artikel 34, stk. 2, litra c),

under henvisning til forslag fra Kommissionen[26],

under henvisning til udtalelse fra Europa-Parlamentet[27], og

ud fra følgende betragtninger:

1. Anden generation af Schengeninformationssystemet (SIS II) blev oprettet ved Europa-Parlamentets og Rådets forordning (EF) nr. 1987/2006 af 20. december 2006 om oprettelse, drift og brug af anden generation af Schengeninformationssystemet (SIS II)[28] og ved Rådets afgørelse 2007/533/RIA af 12. juni 2007 om oprettelse, drift og brug af anden generation af Schengeninformationssystemet (SIS II)[29]. I henhold til forordning (EF) nr. 1987/2006 og Rådets afgørelse 2007/533/RIA skal Kommissionen i en overgangsperiode være ansvarlig for den operationelle forvaltning af det centrale SIS II. Efter denne overgangsperiode skal en forvaltningsmyndighed være ansvarlig for den operationelle forvaltning af det centrale SIS II og visse aspekter af kommunikationsinfrastrukturen.

2. Visuminformationssystemet (VIS) blev oprettet ved Rådets beslutning 2004/512/EF af 8. juni 2004 om indførelse af visuminformationssystemet (VIS). I henhold til Europa-Parlamentets og Rådets forordning (EF) nr. 767/2008 om visuminformationssystemet (VIS) og udveksling af oplysninger mellem medlemsstaterne om visa til kortvarigt ophold (VIS-forordningen) skal Kommissionen i en overgangsperiode være ansvarlig for den operationelle forvaltning af VIS. Efter denne overgangsperiode skal en forvaltningsmyndighed være ansvarlig for den operationelle forvaltning af det centrale VIS, de nationale grænseflader og visse aspekter af kommunikationsinfrastrukturen.

3. Rådets afgørelse 2008/633/RIA af 23. juni 2008 om adgang til søgning i visuminformationssystemet (VIS) for de udpegede myndigheder i medlemsstaterne og for Europol med henblik på forebyggelse, afsløring og efterforskning af terrorhandlinger og andre alvorlige strafbare handlinger[30] pålagde forvaltningsmyndigheden visse opgaver vedrørende overvågning og evaluering af VIS.

4. Der er blevet oprettet et agentur ved Europa-Parlamentets og Rådets forordning (EF) nr. XX om oprettelse af et agentur for den operationelle forvaltning af stor it-systemer inden for området frihed, sikkerhed og retfærdighed[31]. Ved forordning (EF) nr. XX blev de opgaver, som er nævnt i forordning (EF) nr. 1987/2006 og forordning (EF) nr. 767/2008, overdraget til forvaltningsmyndigheden. Ved denne afgørelse bør agenturet gøres ansvarligt for de opgaver, som overdrages til det ved afgørelse 2007/533/RIA og 2008/633/RIA.

5. Med hensyn til SIS II bør Den Europæiske Politienhed (Europol) og Eurojust, som begge i henhold til afgørelse 2007/533/RIA har adgang til og ret til direkte søgning i oplysninger, der er optaget i SIS II, tildeles observatørstatus på bestyrelsens møder, når et spørgsmål vedrørende anvendelsen af afgørelse 2007/533/RIA er på dagsordenen. Europol og Eurojust bør hver kunne udpege en repræsentant til Den Rådgivende Gruppe for SIS II, som er nedsat ved artikel 16, stk. 1, litra a), i forordning XX.

6. Med hensyn til VIS bør Europol tildeles observatørstatus på bestyrelsens møder, når et spørgsmål vedrørende anvendelsen af afgørelse 2008/633/RIA er på dagsordenen. Europol bør kunne udpege en repræsentant til Den Rådgivende Gruppe for VIS, som er nedsat ved artikel 16, stk. 1, litra b), i forordning XX.

7. Denne afgørelse overholder de grundlæggende rettigheder og de principper, der er fastsat i artikel 6, stk. 2, i traktaten om Den Europæiske Union, og som afspejles i Den Europæiske Unions charter om grundlæggende rettigheder.

8. I det omfang denne afgørelse finder anvendelse på VIS, udgør den en udvikling af bestemmelser i Schengenreglerne, som Det Forenede Kongerige ikke deltager i, jf. Rådets afgørelse 2000/365/EF af 29. maj 2000 om anmodningen fra Det Forenede Kongerige og Nordirland om at deltage i visse bestemmelser i Schengenreglerne[32]. Det Forenede Kongerige deltager derfor ikke i vedtagelsen af afgørelsen, som ikke er bindende for og ikke finder anvendelse på Det Forenede Kongerige, i det omfang dens foranstaltninger udvikler bestemmelser i Schengenreglerne, for så vidt som de vedrører VIS. Det Forenede Kongerige deltager dog i denne afgørelse, for så vidt som dens bestemmelser vedrører SIS II, jf. artikel 8, stk. 2, i Rådets afgørelse 2000/365/EF af 29. maj 2000 om anmodningen fra Det Forenede Kongerige og Nordirland om at deltage i visse bestemmelser i Schengenreglerne.

9. I det omfang denne afgørelse finder anvendelse på VIS, udgør den en udvikling af bestemmelser i Schengenreglerne, som Irland ikke deltager i, jf. Rådets afgørelse 2002/192/EF af 28. februar 2002 om anmodningen fra Irland om at deltage i visse bestemmelser i Schengenreglerne[33]. Irland deltager derfor ikke i vedtagelsen af afgørelsen, som ikke er bindende for og ikke finder anvendelse på Irland, i det omfang dens foranstaltninger udvikler bestemmelser i Schengenreglerne, for så vidt som de vedrører VIS. Irland deltager dog i denne afgørelse, for så vidt som dens bestemmelser vedrører SIS II, jf. artikel 6, stk. 2, i Rådets afgørelse 2002/192/EF af 28. februar 2002 om anmodningen fra Irland om at deltage i visse bestemmelser i Schengenreglerne.

10. Denne afgørelse berører ikke arrangementerne vedrørende Det Forenede Kongeriges og Irlands delvise deltagelse i Schengenreglerne, jf. henholdsvis Rådets afgørelse 2000/365/EF af 29. maj 2000[34] og Rådets afgørelse 2002/192/EF af 28. februar 2002[35].

11. For så vidt angår Island og Norge udgør denne afgørelse en udvikling af bestemmelser i Schengenreglerne, jf. aftalen indgået mellem Rådet for Den Europæiske Union og Republikken Island og Kongeriget Norge om disse to staters associering i gennemførelsen, anvendelsen og udviklingen af Schengenreglerne[36], der med hensyn til SIS II hører under det område, der er nævnt i artikel 1, litra G, og med hensyn til VIS hører under det område, der er nævnt i artikel 1, litra B, i Rådets afgørelse 1999/437/EF af 17. maj 1999[37] om visse gennemførelsesbestemmelser til nævnte aftale.

12. For så vidt angår Schweiz udgør denne afgørelse en udvikling af bestemmelser i Schengenreglerne, jf. aftalen mellem Den Europæiske Union, Det Europæiske Fællesskab og Det Schweiziske Forbund om Det Schweiziske Forbunds associering i gennemførelsen, anvendelsen og udviklingen af Schengenreglerne[38], der med hensyn til SIS II hører under det område, der er nævnt i artikel 1, litra G, og med hensyn til VIS hører under det område, der er nævnt i artikel 1, litra B, i Rådets afgørelse 1999/437/EF sammenholdt med artikel 3 i Rådets afgørelse 2008/149/EF[39] om indgåelse af aftalen på Den Europæiske Unions vegne.

13. For så vidt angår Liechtenstein udgør denne afgørelse en udvikling af bestemmelser i Schengenreglerne, jf. protokollen mellem Den Europæiske Union, Det Europæiske Fællesskab, Det Schweiziske Forbund og Fyrstendømmet Liechtenstein om Fyrstendømmet Liechtensteins tiltrædelse af aftalen mellem Den Europæiske Union, Det Europæiske Fællesskab og Det Schweiziske Forbund om Det Schweiziske Forbunds associering i gennemførelsen, anvendelsen og udviklingen af Schengenreglerne, der med hensyn til SIS II hører under det område, der er nævnt i artikel 1, litra G, og med hensyn til VIS hører under det område, der er nævnt i artikel 1, litra B, i Rådets afgørelse 1999/437/EF sammenholdt med artikel 3 i Rådets afgørelse 2008/262/EF[40] —

TRUFFET FØLGENDE AFGØRELSE:

Artikel 1

Formål

Ved denne afgørelse overdrages de opgaver, som Rådets afgørelse 2007/533/RIA og Rådets afgørelse 2008/633/RIA pålægger forvaltningsmyndigheden, til det agentur, som er oprettet ved forordning XX.

Artikel 2

Bestyrelsens og de rådgivende gruppers sammensætning

14. Europol og Eurojust tildeles observatørstatus på møder i agenturets bestyrelse, når et spørgsmål vedrørende SIS II i forbindelse med anvendelsen af afgørelse 2007/533/RIA er på dagsordenen.

15. Europol og Eurojust kan hver udpege en repræsentant til Den Rådgivende Gruppe for SIS II, som er nedsat ved artikel 16, stk. 1, litra a), i forordning XX.

16. Europol tildeles observatørstatus på bestyrelsens møder, når et spørgsmål vedrørende VIS i forbindelse med anvendelsen af Rådets afgørelse 2008/633/RIA er på dagsordenen.

17. Europol kan udpege en repræsentant til Den Rådgivende Gruppe for VIS, som er nedsat ved artikel 16, stk. 1, litra b), i forordning XX.

Artikel 3

Ikrafttræden og anvendelse

Denne afgørelse træder i kraft på tyvendedagen efter offentliggørelsen i Den Europæiske Unions Tidende.

Udfærdiget i Bruxelles, den

På Rådets vegne

Formand

[1] EUT L 205 af 7.8.2007, s. 63.

[2] Arbejdsdokument fra Kommissionens tjenestegrene, Ledsagedokument til forslag til Europa-Parlamentets og Rådets forordning om oprettelse af et agentur for den operationelle forvaltning af store it-systemer inden for området frihed, sikkerhed og retfærdighed og til forslag til Rådets afgørelse om overdragelse af opgaver vedrørende den operationelle forvaltning af SIS II og VIS inden for rammerne af afsnit VI i EU-traktaten til det agentur, som er oprettet ved forordning XX, KOM(2009) XX endelig.

[3] Europa-Parlamentets og Rådets forordning (EF) nr. 1987/2006 af 20. december 2006 om oprettelse, drift og brug af anden generation af Schengeninformationssystemet (SIS II), EUT L 381 af 28.12.2006, s. 4.

Europa-Parlamentets og Rådets forordning (EF) nr. 1986/2006 af 20. december 2006 om adgang til anden generation af Schengeninformationssystemet (SIS II) for de tjenester i medlemsstaterne, der har ansvaret for udstedelse af registreringsattester for motorkøretøjer, EUT L 381 af 28.12.2006, s. 1.

Rådets afgørelse 2007/533/RIA af 12. juni 2007 om oprettelse, drift og brug af anden generation af Schengeninformationssystemet (SIS II), EUT L 205 af 7.8.2007, s. 63.

Europa-Parlamentets og Rådets forordning (EF) nr. 767/2008 af 9. juli 2008 om visuminformationssystemet (VIS) og udveksling af oplysninger mellem medlemsstaterne om visa til kortvarigt ophold (VIS-forordningen), EUT L 218 af 13.8.2008, s. 60.

Rådets afgørelse 2008/633/RIA af 23. juni 2008 om adgang til søgning i visuminformationssystemet (VIS) for de udpegede myndigheder i medlemsstaterne og for Europol med henblik på forebyggelse, afsløring og efterforskning af terrorhandlinger og andre alvorlige strafbare handlinger, EUT L 218 af 13.8.2008, s. 129.

[4] Konvention om gennemførelse af Schengenaftalen af 14. juni 1985 mellem regeringerne for staterne i Den Økonomiske Union Benelux, Forbundsrepublikken Tyskland og Den Franske Republik om gradvis ophævelse af kontrollen ved de fælles grænser, EFT L 239 af 22.9.2000, s. 19.

[5] EFT L 328 af 13.12.2001, s. 4.

[6] EFT L 328 af 13.12.2001, s. 1.

[7] EUT L 381 af 28.12.2006, s. 4.

[8] EUT L 381 af 28.12.2006, s. 1.

[9] EUT L 205 af 7.8.2007, s. 63.

[10] EUT L 79 af 20.3.2007, s. 20.

[11] EUT L 57 af 1.3.2008, s. 1.

[12] EUT L 57 af 1.3.2008, s. 14.

[13] EUT L 123 af 8.5.2008, s. 1.

[14] EUT L 299 af 8.11.2008, s. 1.

[15] EUT L 299 af 8.11.2008, s. 43.

[16] EUT L 213 af 15.6.2004, s. 5.

[17] EUT L 305 af 4.11.2006, s. 13.

[18] EUT L 267 af 27.9.2006, s. 41.

[19] EUT L 194 af 23.7.2008, s. 3.

[20] EUT L 218 af 13.8.2008, s. 60.

[21] EUT L 218 af 13.8.2008, s. 129.

[22] Assessment of options for the long-term management of the second-generation Schengen Information System (SIS II), the Visa Information System (VIS) and EURODAC and other large-scale IT systems in the area of Justice, Freedom and Security, endelig rapport, 15. oktober 2007, RAND Europe.

[23] EFT L 176 af 10.7.1999, s. 36.

[24] EUT L 53 af 27.2.2008, s. 52.

[25] Rådsdokument 16462/06, kan findes på http://register.consilium.europa.eu.

[26] EUT …

[27] EUT …

[28] EUT L 381 af 28.12.2006, s. 4.

[29] EUT L 205 af 7.8.2007, s. 63.

[30] EUT L 218 af 13.8.2008, s. 129.

[31] EUT …

[32] EFT L 131 af 1.6.2000, s. 43.

[33] EFT L 64 af 7.3.2002, s. 20.

[34] EFT L 131 af 1.6.2000, s. 43.

[35] EFT L 64 af 7.3.2002, s. 20.

[36] EFT L 176 af 10.7.1999, s. 36.

[37] EFT L 176 af 10.7.1999, s. 31.

[38] EUT L 53 af 27.2.2008, s. 52.

[39] EUT L 53 af 27.2.2008, s. 50.

[40] EUT L 83 af 26.3.2008, s. 5.